**Szarka László**

**Lakosságcsere, kitelepítés, kényszerasszimiláció. A csehszlovákiai magyarság felszámolásának kísérlete 1945-1948 között[[1]](#footnote-1)**

Magyarország második világháborús veresége rövid ideig azzal a lehetséges következménnyel szembesítette a magyar kormányt, hogy a trianoni, illetve az 1947-es párizsi határokon kívül maradó magyar népességet a szomszéd államok– a német kisebbségek sorsához hasonlóan tömegesen menekültté, földönfutóvá teszik. A Szovjetunió nem zárkózott el és mérlegelte – Csehszlovákia esetében pedig támogatta – a szlovákiai magyarok kitelepítését. A magyar kisebbség felszámolásának csehszlovák politikáját a párizsi békekonferencián a lengyel, a jugoszláv és az ukrán delegáció is támogatta. Visinszkij szovjet külügyminiszter-helyettes, aki az 1930-as években a koncepciós perekben főügyészként vált hírhedté, 1946. szeptember 20-ai felszólalásában Budapestet a csehszlovákiai magyarok egyoldalú befogadására szólította fel: „A magyar kormánynak nyilvánvalóan más a nézete. Felajánlják neki kétszázezer ember visszatérését, de a magyar kormány válasza: nem akarjuk őket, nincs szükségünk rájuk, terhesek lesznek számunkra. Ez ugyanaz, mintha egy sokgyermekes családanya a szomszédokba tuszkolná gyermekeit." Visinszkij demagóg érvelése szerint a szovjet kormány támogatta azt az elképzelést, hogy "az adott ország szabaduljon meg azoktól a lakosaitól, akik magukat egy másik ország nemzetéhez tartozónak vallják, és azok rendezkedjenek be odahaza, a hazájukban."

**Kisebbségi menekültek és a Népgondozó Hivatal**

Az 1945. január 20-i moszkvai magyar fegyverszüneti megállapodás kötelezte Magyarországot, hogy "Csehszlovákia, Jugoszlávia és Románia általa megszállt területeiről visszavonja az összes magyar csapatokat és hivatalnokokat Magyarország 1937. december 31-én fennállott határai mögé". A háborús front mozgásával, a kárpátaljai szovjet katonai közigazgatás kiépülésével, a felvidéki, észak-erdélyi, vajdasági területek magyar közigazgatásának megszűnésével egyidőben tömeges menekülthullámok indultak Magyarország felé.

Rövid ideig attól is lehetett tartani, hogy a csehszlovák nemzetállam német és magyarok kisebbség felszámolását célzó katonai, jogi, politikai intézkedései, a Tito-féle hadsereg vajdasági megtorló akciói elől akár milliós nagyságrendű magyar menekültáradat érkezik a háború által romba döntött Magyarország területére. Az előbb Erdélyből, majd a Vajdaságból és Felvidékről, s kisebb számban Kárpátaljáról is érkező menekültek ellátását és gondozását a Népjóléti Minisztérium és a Népgondozó Hivatal intézte, tevékenységüket pedig a Belügyminisztérium felügyelte. Az eredetileg a német kisebbség Magyarországról való elüldözésének, kitelepítésének koordinálására hozták létre azt a Hivatalt, amelynek nevébe cinikusan a „népgondozó” jelzőt illesztették. Az 1945 májusában létrehozott Népgondozó Hivatal két hullámban hozzávetőleg 230 ezer német kitelepítésénél segédkezett.

Ugyanakkor a szomszéd országokból menekült vagy áttelepített személyek, másrészt a hadifoglyok, internáltak, menekültek, átvonulók és a magyar honos zsidó deportáltak ügyeinek egy részét is ez a hivatal munkatársai intézték. Az 1937. december 31-i határon kívül eső területről visszahívott, önként vagy egyéb okból visszatért közalkalmazottakkal kapcsolatos intézkedések (felülvizsgálat, elhelyezés, állás biztosítása) szintén hozzájuk tartozott. A Hivatal igyekezett a menekültügy egészét egységesen kezelni, számbavételüket, gondozásukat és megélhetésük hosszabb távon is biztosítani.

1946 második felétől a csehszlovák-magyar lakosságcsere egyezmény alapján létrehozott és Jócsik Lajos által vezetetett Magyar Áttelepítési Kormánybiztosság is feladatul kapta a csehszlovákiai magyar menekültek ügyeinek intézését. Jellemző, hogy a Népgondozói Hivatal 1947 tavaszáig mindössze 23 000 menekültet írtak össze, ugyanakkor a Jócsikék mellett civil szervezetként működő Szlovákiai Magyar Demokrata Menekültek Tanácsa közel hatvanezer felvidékről elmenekült személyről tudott. A Központi Statisztikai Hivatal összesítései szerint Erdélyből és a Délvidékről 1944 és 1946 között körülbelül 100-100 ezer menekült érkezett a párizsi békeszerződésben meghatározott országterületre. A front és az Észak-Erdélybe visszatérő román hatóságok elől akár több százezren is a menekülés mellett dönthettek, de vagy pár nap után a biztonságos vélt településeken megállva kivárták a front átvonulását, vagy a háború befejezése után visszatértek szülőföldjükre.

Tény, hogy az 1949. évi népszámlálás során mintegy 240 ezer olyan embert írtak össze, akiknek a lakhelye 1938. március 15-én a Kárpát-medence mai államhatárokon kívüli területein volt. Ez is jól jelzi, hogy a világháború utolsó évében, illetve a háború befejezése után százezrek hagyták el kényszerűségből lakhelyüket. A magas szám egyebek közt azt is jelzi, hogy nem minden menekült akarta vagy tudta regisztráltatni magát.

Elvben a Népgondozási Hivatalnak kellett törődnie a holokausztot túlélő, hazatérő, illetve más országba települő zsidó vallású magyarokkal. A Zsidó Világkongresszus Magyarországi Tagozata Pach Zsigmond Pál által vezetett Statisztikai és Tudósító Osztályának 1945/46. évi összeírása alapján a túlélő és Magyarországon maradó zsidóság együttes létszáma 165 330 főt tett ki. Az 1949-es népszámlálás azonban már csak 133 862 izraelita vallású magyar állampolgárt regisztrált. A világháború utáni tíz évben ezek szerint legális és illegális kivándorlás keretében hozzávetőleg 40-45 ezer fő vándorolt ki Nyugat-Európába, az Egyesült Államokba, Kanadába, Ausztráliába, illetve Palesztinába, majd az 1948 májusában megalakult Izrael állam területére.

Végül meg kell említenünk a bukovinai székelyeknek azt a mintegy 13 ezer fős csoportját, akiket 1941-ben a visszacsatolt Bácskába telepítettek. A háború végén onnan menekülni kénytelen székelyeket, a bonyhádi székhellyel működő Telepítési bizottság az ugyancsak menekült moldvai csángók és erdélyi székely családokkal együtt Tolna, Baranya és kis részben Bács-Kiskun megye területén telepítettek le. Létszámuk valamivel meghaladta a nyolcezer főt.

A második világháború után szomszédos országok közül Románia, Jugoszlávia és Csehszlovákia egyaránt megpróbálkozott megszabadulni a magyar kisebbségtől. A román hatóságok mintegy 450 ezer magyar egyoldalú áttelepítését javasolták az észak-erdélyi szovjet hatóságoknak, de Moszkva és a szovjet katonai közigazgatás nem támogatta ezt a román elképzelést. Jugoszláviában a Tito-vezette jugoszláv néphadsereg által elfoglalt területeken a németeket igyekeztek tömeges menekülésre kényszeríteni, a dél-bácskai magyarokkal szemben pedig kegyetlen megtorló intézkedéseket, sok ezer ártatlan embert halálát is követelő bosszúhadjáratot hirdettek. Az 1946. évi párizsi békekonferencián a magyar és a jugoszláv küldöttség megkötötte ugyan a reciprocitás és önkéntesség alapján elképzelt lakosságcserét, végül azonban nem került rá sor.

**A homogén szláv nemzetállam kassai kormányprogramja**

Az 1945 április 4-én londoni emigrációjából Moszkván keresztül a szovjetek által elfoglalt Kassára érkező Edvard Beneš olyan kormányt bízott meg a harmadik Csehszlovák Köztársaság irányításával, amelyben 10 polgári, 4 szociáldemokrata miniszter mellett 4-4 cseh, illetve szlovák kommunista politikus kapott helyett. A Zdeněk Fierlinger volt moszkvai nagykövet által vezetett kormány mindent elkövetett annak érdekében, hogy a győztes nagyhatalmak adjanak szabad kezet a csehszlovákiai németek és magyarok kitelepítéséhez. Miután ezt a magyarokkal kapcsolatosan a magyar fegyverszüneti szerződésben nem sikerült elérni, a szudétanémetek elűzéséhez hasonló eljárást is mérlegeltek a csehszlovák és szlovák hatóságok.A magyar kisebbség katonai erővel történő elűzését már a londoni emigráns csehszlovák kormány is mérlegeltek, s konkrét terveket készített a dunai és Ipoly menti határszakaszon át kijelölt evakuálási útvonalakról. A Fierlinger-kormány sokat emlegetett kassai programjában a negatív történeti tapasztalatokra hivatkozva a teljes német és a magyar kisebbség kitelepítését tűzték ki célul.

Az 1945. április 5-i kassai kormányprogramban megjelent szláv nemzetállamhoz a németek és a magyarok kitelepítésén keresztül vezetett az út. A magyar kisebbség esetében a csehszlovák hatóságok vagy egyoldalú kitoloncolással, elűzéssel, vagy a lakosságcsere keretében történő kitelepítéssel, esetleg a kettő kombinációjával kívánták elérni Dél-Szlovákia etnikai homogenizálását. A kisebbségi magyar közösséggel szemben életbe léptek a beneši dekrétumok német- és magyarellenes jogfosztó intézkedései és a Szlovák Nemzeti Tanács magyarellenes rendeletei.

A szlovákiai magyarellenes intézkedéseket kezdettől fogva erős gazdasági érdekek is motiválták. Így például a Szlovák Nemzeti Tanács 1945. februári rendelete, amely a szlovákiai németek és magyarok földingatlanainak elkobzásáról rendelkezett, az „szlovák föld" visszaszerzésére hivatkozva valójában a földtulajdon radikális nacionalizálását szolgálta. A csehszlovákiai német és magyar kisebbség ellen irányuló első, valóban átfogó köztársasági elnöki rendeletet Edvard Beneš 1945. május 19-én adta ki 1945. 5. szám alatt. Ennek értelmében a németek– a Szlovák Nemzeti Tanács 1945. 50. számú rendeletével Szlovákia területére is szabályozottan –, illetve a magyarok birtokaira, üzemeire, értékes vagyontárgyaira, épületeire nemzeti gondnokokat kellett kijelölni. Egy héttel később az SZNT 51. számú rendelete feloszlatta az összes dél-szlovákiai magyar egyesületet, s elkobzásra ítélte azok vagyonát. Ekkor szűnt meg például az 1925-ben alapított, galántai központú Hanza Szövetkezet, a pozsonyi Bartók Béla Dalegyesület, de még az államalapító Masaryk elnök magyaroknak tett adományából alapított Masaryk Akadémia is. Mellettük sok magyar települések, városok és falvak sok magyar egyházi, oktatási intézménye.

A legsúlyosabb következményekkel járó elnöki rendelet 1945. augusztus 2-án, a potsdami jegyzőkönyv aláírásának napján jelent meg. Miután kiderült, hogy a nagyhatalmak nem adnak teljes szabad kezet a két kisebbség egyoldalú és teljes kitelepítéséhez, ez az 1945. évi 33. számú elnöki rendelet – az aktív antifasiszták kivételével automatikusan megfosztotta – a németeket és magyarokat annak lehetőségétől, hogy 1938 előtti csehszlovák állampolgárságukat automatikusan visszakapják. A dekrétum minden további jogfosztás és vagyonvesztés, illetve kényszertelepítés alapvető jogforrásává vált. A csehszlovák állampolgárság hiánya, a két kisebbség 1938-ban német és magyar állampolgárságot szerzett tagjainak külföldiként, a többi német és magyar hontalanként való kezelése eleve kizárta a csehszlovák állami intézményekben, munkahelyen való alkalmazást. Nem volt többé lehetőség az államosítások során elrendelt kártalanításra, a hadikárok megtérítésére, vagy éppen a nyugdíj és más állami járulékok folyósítására, a politikai, vagyoni jogok gyakorlására sem.

Az állampolgári, kisebbségi, vagyoni és szociális jogok megvonásával a szlovákiai magyarok gyakorlatilag a teljes jog- és létbizonytalanság állapotába kerültek. A szülőföldjükről elűzött és – az úgynevezett globális kitelepítés keretében – teljes felszámolásra ítélt magyar közösség helyére a belső telepítések keretei közt a külföldi szlovák „reemigránsoknak” és az észak-szlovákiai területek szlovák kolonistáinak százezreit szerették volna betelepíteni. Mindez szorosan kapcsolódott ahhoz a hatalmi harchoz, amely a kommunista párt hatalomátvételét volt hivatott előkészíteni, s amiben a magyar kérdés radikális megoldására törekvő politikai elképzelések a kommunisták szlovákiai bázisát erősítették volna.

A csehszlovák politikusok egy része továbbra sem mondott le az erőszakos elűzés alternatívájáról sem. Vavro Šrobár pénzügyminiszter 1945. tavaszi tervezetét rövid időre a Szlovák Nemzeti Tanács is elfogadta a magyar kérdés rendezését szolgáló programként, de a tervezetben javasolt erőszakos kitoloncolást csupán néhány községben próbálták alkalmazni, rögtön a háború utáni hónapokban. A magyar határra kiszállított, illetve kiűzött családok többségének pár nap után általában megengedték e visszatért házaiba.

A szélsőséges elképzelések azonban nemcsak falvakra, hanem Pozsonyra és Kassára, illetve néhány gömöri településre is kiterjedtek. Az 1936. évi 131. számú államvédelmi törvényre hivatkozva 1945. május 5-én Pozsonyban a helyi német és magyar közösség teljes kitelepítését célul kitűzve nagyszabású magyarellenes akció vette kezdetét.A két közösség tagjainak nagy részét az ideiglenes dunai pontonhídon Ligetfaluba, az ott kialakított táborokba zsúfolták, illetve rövid úton kiutasították az országból. A ligetfalusi internálótábort, amelyhez hasonló például Szereden, a korábbi zsidótábor helyén is működött, 1946 augusztusában számolták fel. Addig a pozsonyi magyarok jelentős része állandó ellenőrzés alatt, kötelező közmunkákra kirendelve vagy a táborba zárva élt. Hasonló folyamatok zajlottak le a kassai magyarok elüldözése, internálása során is.

Az 1938 után visszacsatolt terültekre betelepült anyaországiakat 1945 májusában az ország elhagyására kényszerítették, s ezt a módszert az autochton népességű településeken is megpróbálták alkalmazni, a magyar kormány és a határőrizeti hatóságok ellenállása miatt sikertelenül. Az anyaországi hivatalnokokkal, tanárokkal együtt sok ezer hétköznapi munkavállaló, felvidéki származású visszatelepülő vált elsőként hontalanná a csehszlovák szervek döntésének következtében.

A két nem szláv kisebbség eltávolítása érdekében Vladimír Clementis kommunista külügyi államtitkár 1945. július 3-án jegyzékben fordult a nagyhatalmak kormányaihoz. Ebben 2-2,5 millió német és 400 ezer magyar egyoldalú kitelepítésének engedélyezését kérte. A Clementis-jegyzék szerint „a csehszlovák kormány képviselője a budapesti Szövetséges Ellenőrző Bizottsággal konzultálhatna arról a kérdésről, hogy a szlovákiai magyarok nagyobbik részének kitelepítése lakosságcsere formájában történhetne, amennyiben 345 ezer Magyarországon élő szlovák helyére, akiknek át kell települniük Szlovákiába.” A magyarországi szlovákok, szlovák származásúak, illetve szlovákul is beszélők számát a csehszlovák hatóságok igyekeztek minél magasabbra srófolni, hogy ezzel megalapozzák a hatszázezres szlovákiai magyarság „kicserélésének” lehetőségét.

A csehszlovák kitelepítési tervek legfőbb érveként a külügyi államtitkár a  „csehszlovák nép meggyőződésére” hivatkozott, amely szerint „a németek és magyarok transzfer útján való eltávolítása nélkül nem lehet biztosítani államunk rendes és nyugodt fejlődését, sem a közép-európai tartós békét és stabilitást”.A nagyhatalmak prágai nagyköveteihez eljuttatott jegyzék a prágai kormánynak a nagyhatalmakkal szembeni utolsó nyomásgyakorlási kísérlete volt a potsdami konferencia előtt. A két kisebbség kitelepítését „a legégetőbb problémaként” állította be, és hangsúlyozta: a késlekedés ebben a kérdésben „az összes csehet és szlovákot komolyan nyugtalanítaná”.  A potsdami nagyhatalmak képviselőihez eljuttatott csehszlovák kérést feltétel nélkül csak a szovjet kormány támogatta. A britek egyre több ellenvetéssel éltek, az amerikaiak pedig kezdettől fogva ellenezték a kollektív bűnösség elvének a németeken kívül más népcsoportokra való kiterjesztését. A potsdami konferencia jegyzőkönyvének XII. pontjában rögzített döntés végül „csupán” a lengyelországi, csehszlovákiai és magyarországi németek Németországba való „rendezett és humánus  kitelepítését” engedélyezte, leállítva ugyanakkor a németek „további elüldözését” szülőföldjükről.

A prágai s vele együtt a szlovákiai kormány (ez utóbbi hivatalos neve: megbízotti testület volt) a potsdami konferencia után kénytelen volt tudomásul venni, hogy a csehszlovákiai német kisebbségétől eltérően a magyar kisebbség egyoldalú kitelepítésére nem kapta meg a győztes nagyhatalmak beleegyezését.

**A csehországi deportálások**

Azt követően, hogy a csehszlovák kormány nem kapta meg a győztes hatalmak támogatását a magyar kérdés általa tervezett megoldásához, ismételten felmerült a kérdés, hogy a magyar kérdés „globális megoldására” a belső eszközöket – az országon belüli kényszertelepítéseket, a reszlovakizációt – illetve az egyoldalú kitelepítést és a Magyarországra rákényszerített lakosságcserét részesítsék előnyben. 1945 szeptemberében Clementis Vorosilovtól, a magyarországi Szövetséges Ellenőrző Bizottság elnökétől kapott biztatást a magyar kérdés „belső” elintézésére. Vorosilov kijelentette: „csupán a Szovjetunió támogatására számíthatunk a kitelepítés ügyében, de ha 3 millió szudétanémetet úgyis átdobtunk a határon, a helyükre 300 ezer magyart könnyen áttelepíthetünk”.

1945. október 25. és december 4. között a magyarok első csehországi kényszertelepítése (deportálása) 9 274 magyar nemzetiségű személyt, az 1946. november 19-étől 1947. február 22-éig tartó második hullám pedig 6 510 magyar családot, 41 666 személyt érintett.A két deportálást nem csupán a deportáltak száma különbözteti meg, hanem jellegében és céljaiban is különbözött egymástól. Míg 1945-ben jórészt önálló, munkaképes magyar férfiakat köteleztek csehországi munkára, a második deportálási szakasz rendőrségi, katonai erőszakkal végrehajtott szisztematikus kitelepítés jellegét öltötte a csehországi deportálásra kijelölt falvak esetében. Ugyanakkor mindkét deportálási szakaszban a csehszlovák és szlovák hatóságok és pártok számoltak azzal, hogy a kényszertelepítések beindításával rákényszeríthetik a magyar kormányt arra, hogy a lakosságcsere-egyezményről tárgyaljon, illetve 1947-ben az egyezmény végrehajtásához hozzájáruljon.

Ennek érdekében a csehországi deportálást rövid ideig lakosságcserére kijelöltekre, majd pedig a reszlovakizáltakra, illetve azok egy jelentős részére is ki akarták terjeszteni. Ezzel kívánták növelni a nyomást a magyar kormányra, amely végül mindkét esetben valóban kénytelen volt a csehszlovákiai magyarok védelme érdekében meghátrálni a csehszlovák kormány előtt.

A deportálások elsősorban a komáromi, dunaszerdahelyi, ógyallai, somorjai és galántai járások magyar falvait érintették (összesen 220 faluból vittek el magyarokat), s az elhurcoltakat Cseh- és Morvaország különböző járásaiban szórták szét. A kényszermunkára vitt magyarok összesen 6 602 házat és 3 884 hektár termőföldet hagytak maguk után. Az üresen hagyott házakba 2 667, a termőföldekre pedig 1 703 szlovák, illetve cseh nemzeti gondnokot jelöltek ki. A deportáltak vagyonát végérvényesen az 1948. március 19-én kelt kormányrendelet alapján 1948. május-június hónapokban foglalták le. A csehszlovák kormány a magyar kormány tiltakozó jegyzékeire válaszolva egyértelművé tette, csak abban az esetben állítja le a csehországi kényszermunka-akciókat, ha Magyarország hozzájárul a lakosságcsere-egyezmény haladéktalan megvalósításához.

A csehországi deportálások kíméletlensége mély nyomokat hagyott a szlovákiai magyarság tudatában. Különösen a rendőrség és katonaság  által körbekerített magyar falvak, a jéghideg vagonok, a csehországi vasútállomások rabszolga-vásárra emlékeztető jelenetei-képei maradtak meg a kortársak emlékezetében. A kényszermunka-akciók kegyetlenségét Mindszenty József esztergomi bíboros és a szlovákiai katolikus egyház vezetői, a püspökök és a püspöki kar is élesen bírálta. Megszólalt a szlovák katolikus püspöki kar is. Jantausch nagyszombati püspök 1947 februárjában a püspöki kar megbízásából az SZNT elnökségéhez, Beneš köztársasági elnökhöz és Jan Masaryk külügyminiszterhez intézett memorandumában egyebek közt leszögezte: "Amikor házaikból a zsidókat vitték el, akkor is elhatároltuk magunkat ezektől a cselekedetektől mint az emberiességgel és a keresztényi szeretettel ellenkező dolgoktól. Ma ugyanezt tesszük, mert a mostani eljárás módozatai igen hasonlítanak azokra, amelyeket a múltban is kifogásoltunk." A magyar külügy- és belügyminisztérium folyamatosan figyelte a tömeges menekülthullám veszélyét is magában hordó csehszlovák kényszertelepítések hatását. Igyekeztek felkészülni a menekültek befogadására, ugyanakkor minden nemzetközi fórumon panaszt emeltek a csehszlovák eljárás ellen.

**Népet földdel**

1945 szeptemberében-októberében a csehszlovák és szlovák hivatalok nyíltan azzal a céllal kezdték el a dél-szlovákiai magyar munkaképes lakosság Cseh- és Morvaországba deportálását, hogy "az illetékes magyar szerveknél szorgalmazzák a magyaroknak saját hazájukba való elszállításról kötendő államközi egyezményt". Gyöngyösi János magyar külügyminiszter, aki a magyarországi németek ügyében – éppen a csehszlovákiai magyarok helyzete miatt – ellenezte a kollektív bűnösség elvének elfogadását, 1945 decemberében a prágai csehszlovák–magyar tárgyalásokon jelezte, hogy a magyar kormány csak a területtel együtt képes és hajlandó befogadni a Csehszlovákia számára nem kívánatos szlovákiai magyarokat. A „népet földdel” elv megjelent a párizsi békekonferencián tárgyaló magyar küldöttség érvelésében is, ami a szláv államok részéről heves tiltakozást váltott ki, ugyanakkor a béke-előkészületek során átmenetileg a határmódosítás lehetőségét is felvető amerikai politikusok jelezték, hogy csak a két ország egyetértésével létrejövő megoldást tudják támogatni, s ellenzik, az egyoldalú kitelepítés alternatíváját.

A csehországi kényszermunkára rendőri-katonai erőszakkal elhurcolt magyarok ügye a magyar kormány, a Magyarországra áttelepült felvidékiek csoportjai és a pozsonyi magyar baloldali értelmiségiek részéről erős ellenállást, szervezett ellenlépéseket, nemzetközi tiltakozási akciók beindítását váltotta ki. Húsz-huszonöt fiatal szlovákiai magyar katolikus, református lelkész, Pozsonyban és Budapesten tanuló egyetemista arra vállalkozott, hogy Csehszlovákiai Magyar  Demokratikus Népi Szövetség néven illegális mozgalmat alapítson a kisebbség sérelmeinek dokumentálására, a jogfosztottak és a magyarországi hivatalok tájékoztatására. A Szövetség illegális kiadványaiban szintén hangot kapott a „népet földdel” elv érvényesítésének követelése. A Minszenty-per során lefoglalt iratok alapján az Arany A. László pozsonyi nyelvész által vezetett csoport tagjait letartóztatták és 1949 decemberében többségüket sok éves börtönbüntetésre ítélték.

A csehországi „deportálás” végső soron eredménytelen kísérletnek bizonyult a magyar kisebbség eltüntetésére. Rendkívüli mértékben kiélezte az államközi kapcsolatokat, miközben tömeges menekülthullámot váltott ki a szlovákiai magyarok körében. A jogfosztottság időszakának, a „hontalanság éveinek”, s általában a kisebbségi múlnak a felvidéki magyar emlékezetében éppen a deportálások jelentik a közösség legnegatívabb történelmi tapasztalatát. A kérdéskomplexum politikai utóéletében szintén a csehországi kényszermunka következményei okozták a legtöbb és a legnehezebben feldolgozható és jóvátehető lelki, anyagi sérelmet. Cseh részről – igaz felemás módon, és csak az antifasisztákra vonatkoztatva – történt már kísérlet kormányfői bocsánatkérésre. 2005-ben Jiří Paroubek cseh miniszterelnök az elüldözött szudétanémet antifasisztáknak címzett bocsánatkérését – a Csehországi Magyarok Szövetsége elnökének levelére válaszolva – a lengyel és magyar nemzetiségű állampolgárokra is kiterjesztette.

**A kikényszerített lakosságcsere mint a kitelepítés eszköze**

A csehszlovák kormány által változatos diplomáciai, külpolitikai és diszkriminatív kisebbségpolitkai eszközökkel kikényszerített lakosságcsere-egyezményt, amelyet 1946. február 27-én  Budapesten Gyöngyösi János külügyminiszter és Vladimír Clementis csehszlovák külügyi államtitkár írt alá, a két fél kezdettől fogva eltérően értelmezte. Míg Prága és Pozsony számára az egyezmény „a magyar kérdés megoldásának legésszerűbb formáját”, a magyar kisebbségnek „nemzetközi határozat alapján megvalósuló megbüntetését”, a kérdés „átgondolt rendezését” jelentette, a magyar fél számára a csehországi deportálásokkal Magyarországra kényszerített egyenlőtlen megállapodás maradt. Ezzel együtt az egyezmény aláírásával Magyarországnak sikerült lefékeznie a magyar kisebbség vagyonának elkobzását, a csehszlovákiai magyarok jogfosztását, a belső széttelepítés alternatívájának megvalósulását. A lakosságcserére kijelölt szlovákiai magyarok számára biztosította ingóvagyonuk megőrzését, illetve a rendezett körülmények közötti magyarországi áttelepülés lehetőségét.

A magyar kérdés egyoldalú transzferrel, elűzéssel való megoldásának elmaradt potsdami engedélyezése miatt Csehszlovákia vezető politikusai 1945 őszétől kezdve a kitelepítés legfontosabb eszközeként a csehszlovák-magyar lakosságcserét tekintették. A csehszlovák és szlovák hivatalos szervek azt remélték, hogy 300-400 ezer szlovák anyanyelvű, vagy szlovákul is beszélő, esetleg csak szlovák származású személyt is sikerül meggyőzniük arról, jelentkezzenek a lakosságcsere-akcióba.

A különböző becsléseken, történeti tanulmányokon alapuló 1946. évi csehszlovák „összeírás” ráadásul 450 ezer szlovák nemzetiségű, illetve származású személyről tudott. Ennek a minden tekintetben túlzott becslésnek azonban a gyakorlatban nem sok hasznát vették. A magyarországi szlovákokat áttelepülésre toborzó csehszlovák különbizottságnak az 1946. március 4. és május 27. között lezajlott magyarországi toborzó akciója nyomán csupán 90 090 szlovák személy jelentkezett a csehszlovákiai áttelepülésre. Ez a szám utólag további 7 520 szlovák jelentkezővel egészült ki. A csehszlovák hatóságok 1946 augusztusának közepére készültek el a kitelepítésre kijelölt csehszlovákiai magyarok névjegyzékével. Az egyezmény V. cikkelye szerint számításba vehetők kategóriájában 105 047 főt, az úgynevezett háborús bűnösként az egyezmény VIII. cikke alapján áttelepítendőkkel együtt pedig 181 00 ezer személy nevét tartalmazta.Mindazonáltal a lakosságcsere-egyezmény módot teremtett arra, hogy a magyar kormány meghatározó és egyenrangú tényezőjévé váljék az egész lakosságcsere megszervezésének, ellenőrzésének és lebonyolításának.

A lakosságcsere-egyezmény aláírása után az első transzportok 1947 áprilisában indultak. A magyar kifogások, időhúzó eljárások beszüntetése érdekében a csehszlovák hatóságok 1946-1947 telén ismét beindították a csehországi kényszertelepítéseket. A karhatalmi és katonai erővel lebonyolított csehországi deportálás a magyar kormány és a nemzetközi közvélemény részéről jelentős tiltakozást váltottak ki.

A belső telepítések során a dél-szlovákiai telepítési körzetekbe betelepített  5 900 szlovákiai családnak, a lakosságcsere során ugyanoda betelepült 9 200 magyarországi szlovák gazdasági egységnek, összességében mintegy 65 ezer szlovák nemzetiségű személynek a Csehországba deportált, Magyarországra kitelepített vagy elmenekült mintegy 110-130 ezer szlovákiai magyar házaiba, földjére való betelepítése alapvetően megváltoztatta a dél-szlovákiai városok, falvak etnikai arculatát.

Ehhez járult hozzá a dél-szlovákiai régiók nyelvi, nemzetiségi átalakítását célzó reszlovakizáció. Ebbe a folyamatba tartozott a magyar települések nevének elszlovákosítása (pl. Párkány, Diószeg, Tornalja ekkor lett Štúrovo, Sládkovičovo, Šafárikovo), a magyar nyelvnek az iskolákból, templomokból, közéletből való szigorú kitiltása, a magyar kisebbségi közösség jogfosztásokkal szinte teljessé tett megbénítása, a magyar nyelvűség és a magyar nyelvű kultúra minden nyilvános formájának büntetése.

**A „reszlovakizáció” mint az etnikai homogenizáció eszköze**

A Szlovák Belügyi Megbízotti Hivatal által 1946. június 17-én meghirdetett úgynevezett reszlovakizációt, valamint az otthonaikból elűzött és földjeiktől megfosztott magyarok helyére való szlovák betelepítést tekintették a magyar-kérdés végleges felszámolásához vezető belpolitikai eszköznek. A szlovákiai magyarok legnagyobb tömegeit érintő akció során több mint négyszázezer ember nevében adtak be reszlovakizációs kérvényt.Eredetileg a reszlovakizációt a Slovenská liga és a szlovák Megbízotti Testület szakértői a kettős, illetve bizonytalan és váltakozó identitású népesség megnyerésének eszközét látták benne. A rendkívüli körülmények közt a kényszertelepítésektől rettegő szlovákiai magyarok az otthon maradásuk utolsó reményét látták a reszlovakizáció lehetőségében. Az 1946. június 17. és július 1. között kijelölt kéthetes kérelmezési időszakban 108 387 család, összesen 352 038 személy kérte szlovákká nyilvánítását. Az 1948-ban lezárult akció végén a 410 820 személy nevében benyújtott kérelemből a reszlovakizációs bizottság hivatalosan 282 594 személy szlovák nemzetiségűvé nyilvánítását engedélyezte.

  1946-1947. évi reszlovakizáció családi történetei és történeti feldolgozásai egyaránt azt mutatják, hogy a szlovákiai magyarok egyéni és kollektív emlékezetében – összetett, tömeglélektani szempontból ellentmondásos folyamatok következtében – a reszlovakizáció ma is egyfajta közösségi tabunak számít. A teljes jogfosztottságtól, a ki- és széttelepítéstől, a szülőház és a termőföld és minden más vagyontárgy elvesztésétől, a szétszórattatástól stb. való félelem a korabeli magyar közösség egészét jellemezte. A magyar nemzetiség megtagadásáért, a szlovák nemzetiség választásáért egy formális kérelem formájában mindenre felmentést ígért: a reszlovakizáltak visszakapták a csehszlovák állampolgárságot és az azzal járó jogokat, maradhattak házaikban, művelhették földjeiket, és az első ígéretek szerint a csehországi deportálások, illetve a magyarországi áttelepítés sem fenyegette őket többé.

Így lett az eredetileg a nemzetiségüket változtató szlovákok részére meghirdetett reszlovakizáció 1946 és 1948 között Magyarországgal, a szlovákiai magyarsággal szemben a nyomásgyakorlás egyik legkíméletlenebb eszköze, egyszersmind az otthon megőrzését, az állampolgársági jogok megszerzését lehetővé tevő döntés. A jogaikat, házukat, vagyonukat, szülőföldjüket féltő szlovákiai magyarokat nemzetiségi identitásukban, legalapvetőbb emberi jogaik egyikében, nemzeti identitásuk vállalásában is megzsarolta a dél-szlovákiai régió etnikai átalakítását célul kitűző hatalom.

Az 1946. augusztus–szeptemberi párizsi béketárgyalásokon a csehszlovák delegációnak nem sikerült keresztülerőszakolnia a nem reszlovakizált és a lakosságcserébe nem bevonható szlovákiai magyarok egyoldalú kitelepítését. A prágai és pozsonyi kormány ekkor határozott előkészületeket tett a magyar kérdésnek az úgynevezett globális megoldására. Ennek részeként a reszlovakizáltakat és a többi Szlovákiában maradt magyarokat Csehországba tervezte kitelepíteni és ott minden eszközzel ténylegesen is asszimilálni.

**A kényszertelepítések és következményeik**

A csehszlovákiai magyarok belső és a Magyarországra irányuló kényszertelepítéseinek a következményei rendkívül súlyosak voltak. A telepítésekkel és a reszlovakizációval járó migrációs és asszimilációs veszteségeket elsősorban az 1950. évi népszámlálás adatai tükrözték.A szlovákiai magyarok lélekszámának – mint utóbb kiderült – átmeneti, közel ötven százalékos csökkenése mellett a közösség súlyos anyagi veszteségeket is elszenvedett. A csehországi kényszermunkáról visszatértek igen sok esetben már soha többé nem kerülhettek vissza lakóházaikba. A magyar földtulajdon elkobzása, idegen telepeseknek való kiutalása, a lakosságcsere nyomán kialakult felemás helyzetek hatalmas vagyoni veszteséget okoztak a felvidéki magyarságnak.

A csehszlovák–magyar lakosságcsere-egyezményben kikötött vagyoni paritás alapelvének folyamatos megsértése, az úgynevezett csehszlovákiai magyar háborús bűnösök körének minden szempontból indokolatlan tömegessé tétele és az egyezményben meghatározott kvótán felüli besorolása a kitelepítendők közé azt okozta, hogy Magyarországnak nem maradt más eszköze a jogvédelemre, mint az, hogy 1947 áprilisáig nem járult hozzá a lakosságcsere beindításához. Erre végül a csehszlovák hivatalok által katonai-karhatalmi erő igénybevételével lebonyolított tömeges méretű csehországi deportálások kényszerítették a magyar kormányt.

A szlovákiai magyarok, még a tiltakozást és illegális ellenállást vállalók is a közösség jogainak védelmét Magyarországtól várták. A vesztes Magyarország kormánya az első csehszlovákiai jogsértésektől kezdődően igyekezett minden lehetséges eszközt felhasználni a tiltakozásra és a csehszlovákiai magyarság védelmére. Memorandumok, jegyzékek sorozatával hívta fel a magyarországi Szövetséges Ellenőrző Bizottság képviselőinek, a nyugati szövetségeseknek, a Szovjetunió kormányának figyelmét mindarra, ami Csehszlovákiában a magyarokkal szemben történt.

 Ismeretes, hogy a csehszlovákiai magyarság teljes felszámolásának elképzeléseit végül az amerikai békeküldöttség vétója akadályozta meg. A csehszlovák–magyar határok azonban nem változtak. Sem a magyar küldöttség által szorgalmazott kompenzációs területcsere-tervezetnek, sem pedig a népszavazásos határ-megállapításnak semmilyen esélye sem volt. A békekonferencia munkáját meghatározó nagyhatalmak közül senki sem kívánt a csehszlovák határok átfogó módosításával foglalkozni. Az egyoldalú transzferre vonatkozó csehszlovák követelés elutasítása, a "népet földdel" elv makacs hangoztatása azonban kétségkívül hozzájárult ahhoz, hogy a békekonferencia a kérdés rendezését a két állam közötti megállapodásra bízta, ami az adott helyzetben kétségkívül a magyar diplomácia sikerét jelentette.

**A lakosságcsere mérlege és értékelése**

     A lakosságcsere a szükséges szervezeti előkészületek gyors megtörténte ellenére csak 1947 áprilisában a dél-alföldi szlovákok és a mátyusföldi magyarok cseréjével kezdődött.  A magyar fél kezdettől fogva nagy súlyt helyezett a személyi és vagyoni paritás betartására. Így kívánta megakadályozni azt a csehszlovák szándékot, hogy a lakosságcserét a szlovákiai magyarság teljes felszámolására használja fel. A paritás megsértése elleni állandó magyar tiltakozások ellenére a vagyoni kölcsönösséget nem sikerült betartani: a lakosságcsere keretében szülőföldjét elhagyni kényszerülő 76 616 szlovákiai magyar kitelepített után összesen 16 ezer hold és 15 700 lakóház maradt, a 60 257 szlovák áttelepülő után Magyarországon viszont mindössze 15 ezer hold és 4 400 lakóház.

A lakosságcsere 1947 áprilisától 1949 nyaráig tartott, igaz, 1948. december 22-e után már csak az egzisztenciálisan fenyegetett magyar családok, a családegyesítést kérvényezők, illetve a lakosságcsere lebonyolításában önként segédkezők áttelepülésére került sor. A lakosságcsere során kialakult vagyoni különbözet rendezésére az 1949. július 25-én csorbatói jegyzőkönyvben került sor, ahol a lakosságcseréből származó magyar követelést a csehszlovák kormány követeléseit (a Tanácsköztársaság okozta károkért, valamint a bécsi döntés, a második világháborús károkért a párizsi békekonferencián Magyarországra Csehszlovákiával szemben kirótt 30 millió dolláros jóvátételt, valamint a Magyarországon államosított csehszlovák vagyon együttes értékét) a két fél azonos nagyságúnak tekintette és kölcsönösen lemondott azok kiegyenlítéséről.

 A szlovákiai magyar közösség túléléséhez, a népcsoport nagy többségének helyben maradásához két, magyar szempontból eredetileg negatív tényező járult hozzá. A lakosságcsere-egyezmény megkötése a magyar kormánynak eszközt adott a csehszlovákiai folyamatok helyszíni ellenőrzésére, a paritás elvének betartására. A jog- és vagyonfosztások, a kényszertelepítések nyomán egzisztenciálisan fenyegetett szlovákiai magyarság számára tömeges reszlovakizáció nemcsak a kisebbik rosszat, hanem a szülőföldön maradás törékeny esélyét adta vissza. Mindez a nyugati demokráciák,különösen az amerikai és új-zélandi békeküldöttség kiállásával megtámogatva azt jelentette, hogy a magyar kisebbség teljes felszámolását célzó politika megbukott. A magyar kormánynak a lakosságcsere-egyezmény kínálta diplomáciai és jogvédelmi lehetőségeket sikerült maximális mértékben arra felhasználnia annak érdekében, hogy a cserekvóta minimális keretei között, rendezett anyagi feltételek mellett zajlott le a korlátozott lakosságcsere. Ráadásul a Magyarországra telepített szlovákiai magyarok jelentették a diplomáciai zálogát annak, hogy a budapesti kormány képes volt megakadályozni az egyoldalú kitelepítést, és a párizsi békeszerződés a két országot a még szülőföldjén maradt magyarok további sorsát illetően további kétoldalú megállapodásra kötelezte.

1. A cikk először a *BBC History* című folyóirat 2015. novemberi számában jelent meg. [↑](#footnote-ref-1)